Toumani Diabaté
Tumanis Diabatė (Toumani Diabaté; 1965 m. rugpjūčio 10 d. – 2024 m. liepos 19 d.) – Malio muzikos atlikėjas, kora atlikdavęs tradicinę Malio muziką. Taip pat su kitais atlikėjais buvo sukūręs flamenko, bliuzo, džiazo stiliaus kūrinių. Tumanio Diabatė tėvas buvo vienas žymiausių Malio koros virtuozų Sidikis Diabatė. Jo giminė nuo seno vystė grojimo kora tradicijas, Tumanio pusseserė Sona Džobartė taip pat žymi koros muzikos atlikėja. 1987 m. Tumanis Diabatė įrašė savo pirmąjį albumą ir su savo tėvo ansambliu koncertavo Jungtinėje Karalystėje. 1988 m. ten įrašė savo pirmą solinį albumą. Tumanis Diabatė dažnai koncertuodavo su savo „Simetriniu orkestru“ (Symmetric Orchestra), kurį sudaro įvairūs muzikantai iš Vakarų Afrikos (daugiausia griotai – „pasakotojai“), grojantys kora, džembe, balafonu, bolombatu, taip pat šiuolaikiniais instrumentais (gitara, sintezatoriumi). Diabatė buvo įrašęs bendrų kūrinių su tautiečiais Ali Farka Turė, Balakė Sisoku, ispanų flamenko grupe „Ketama“, anglų bosistu Deniu Tomsonu, amerikiečių bliuzo atlikėju Taj Mahal, džiazo atlikėju Rozvelu Rudu, islandų dainininke Björk. Tumanis Diabatė buvo grojęs daugelyje tarptautinių muzikos festivalių: WOMAD, Sigeto, Glastonberio, WOMADelaide festivaliuose.